Document ID: 32013R1261

PADOMES REGULA (ES) Nr. 1261/2013
(2013. gada 2. decembris),
ar kuru groza Regulu (EK) Nr. 723/2009 par Kopienas tiesisko regulējumu, ko piemēro Eiropas pētniecības infrastruktūras konsorcijam (ERIC)
EIROPAS SAVIENĪBAS PADOME,
ņemot vērā Līgumu par Eiropas Savienības darbību un jo īpaši tā 187. un 188. pantu,
ņemot vērā Eiropas Komisijas priekšlikumu,
pēc leģislatīvā akta projekta nosūtīšanas valstu parlamentiem,
ņemot vērā Eiropas Parlamenta atzinumu,
ņemot vērā Eiropas Ekonomikas un sociālo lietu komitejas atzinumu (1),
ņemot vērā Reģionu komitejas atzinumu,
tā kā:
(1)
Ar Padomes Regulu (EK) Nr. 723/2009 (2) ir izveidots tiesiskais regulējums, kurā noteiktas prasības un procedūras Eiropas pētniecības infrastruktūras konsorcija (ERIC) izveidošanai un tā izveides rezultāti.
(2)
Savienības mērķis vienmēr ir bijis atbalstīt un attīstīt Eiropas pētniecības infrastruktūru, un jaunākie dokumenti, kuros tas iestrādāts, ir Eiropas Parlamenta un Padomes Lēmums Nr. 1982/2006/EK (3) un jo īpaši Padomes Lēmums 2006/974/EK (4).
(3)
Eiropas Pētniecības infrastruktūru stratēģijas forums (ESFRI) un e-infrastruktūras refleksijas grupa (e-IRG) ir izstrādājuši un atjauninājuši pirmo Eiropas pētniecības infrastruktūru ceļvedi.
(4)
Kopš 2009. gadā stājies spēkā Kopienas tiesiskais regulējums par ERIC, ERIC statuss ir piešķirts divām Eiropas pētniecības infrastruktūrām.
(5)
Par ERIC dalībniekiem var kļūt dalībvalstis, asociētās valstis, trešās valstis, kas nav asociētās valstis, un starpvaldību organizācijas.
(6)
Asociētajām valstīm ir liela nozīme Eiropas pētniecības infrastruktūru sagatavošanā un īstenošanā, un tām vajadzētu būt iespējai piedalīties ERIC ar tādiem pašiem nosacījumiem kā dalībvalstīm, jo tās ar savu atbalstu veicina Savienības pētniecības zinātnisko izcilību un Savienības ekonomikas konkurētspēju.
(7)
Lai veicinātu asociēto valstu dalību ERIC, Regulas (EK) Nr. 723/2009 9. panta 2. un 3. punkts būtu jāgroza tā, lai asociēto valstu ieguldījumi tiktu pilnībā atspoguļoti dalības un balsstiesību ziņā,
IR PIEŅĒMUSI ŠO REGULU.
1. pants
Regulas (EK) Nr. 723/2009 9. panta 2. un 3. punktu aizstāj ar šādiem:
“2. ERIC dalībnieku vidū ir jābūt dalībvalstij un divām citām valstīm, kas ir vai nu dalībvalstis, vai asociētās valstis. Vēl citas dalībvalstis vai asociētās valstis var kļūt par dalībniekiem jebkurā laikā, izpildot taisnīgus un pieņemamus nosacījumus, kas norādīti statūtos, un kā novērotājas bez balsstiesībām saskaņā ar nosacījumiem, kas norādīti minētajos statūtos. Ar 12. panta a) punktā minētās dalībnieku kopsapulces piekrišanu par ERIC dalībniekiem var kļūt arī trešās valstis, kas nav asociētās valstis, kā arī starpvaldību organizācijas, ievērojot statūtos izklāstītos nosacījumus un procedūras attiecībā uz izmaiņām dalībnieku sastāvā.
3. Dalībvalstīm vai asociētajām valstīm kopā ir balsu vairākums dalībnieku kopsapulcē. Ja ERIC uzņēmēja valsts ir dalībvalsts, tā statūtu grozīšanas priekšlikumiem ir vajadzīga dalībvalstu, kas ir minētā ERIC dalībnieki, vairākuma piekrišana.”
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama dalībvalstīs saskaņā ar Līgumiem.
Briselē, 2013. gada 2. decembrī

Labels: 4
11
5
7
18
15